**Predkladacia správa**

Vypracovanie Národného akčného plánu na prevenciu a elimináciu násilia na ženách na roky 2014 - 2019 a jeho predloženie na rokovanie vlády vyplýva na základe úlohy č. 2 na mesiac október Plánu práce vlády Slovenskej republiky na rok 2013. Predložený materiál je už v poradí tretím takýmto akčným plánom. Správa o plnení opatrení a úloh vyplývajúcich z Národného akčného plánu na prevenciu a  elimináciu násilia páchaného na ženách na roky 2009 - 2012 a jeho aktualizácie bola prerokovaná na zasadnutí vlády Slovenskej republiky dňa 3. júla 2013.

Násilie na ženách predstavuje najvýraznejšiu formu porušovania ľudských práv žien. Napriek odhadovanému vysokému výskytu má nielen na Slovensku, ale i v celej Európe a v globálnom meradle, vysokú mieru latencie. Väčšina násilných činov páchaných na ženách sa pácha doma za zavretými dverami, kde okrem detí nie sú prítomní žiadni svedkovia. Samotné deti sú pritom rovnako obete, či už priamo zasiahnuté násilím alebo prostredím, v ktorom vyrastajú. Práve citlivosť a náročnosť problematiky takejto formy násilia na prispeli k dlhodobej tabuizácii témy, ktorá sa až v poslednom desaťročí sa dostala pozornosti verejných politík.

Napriek priebežnému plneniu úloh predchádzajúcich akčných pánov a nespornému posunu v problematike násilia na ženách za ostatné roky je stále nutné skonštatovať, že na Slovensku chýba systémový prístup a koordinované zabezpečenie jednak pomoci ženám zažívajúcim násilie, ale i systematická primárna prevencia, teda predchádzanie násiliu. Cieľom predkladaného NAPu je preto vytvoriť, implementovať a koordinovať komplexnú celoštátnu politiku pre oblasť prevencie a eliminácie násilia na ženách.

Materiál bol predložený na rokovanie Hospodárskej a sociálnej rady SR, Rady vlády SR pre ľudské práva, národnostné menšiny a rodovú rovnosť, Rady vlády SR pre mimovládne neziskové organizácie a Rady vlády SR pre prevenciu kriminality.

Vplyvy materiálu sú identifikované v doložke vybraných vplyvov. Realizácia navrhovaných úloh Národného akčného plánu na prevenciu a elimináciu násilia na ženách na roky 2014 – 2019 nepredpokladá dodatočné požiadavky na verejný rozpočet, t. j. realizácia národného akčného plánu bude zabezpečená v rámci schválených limitov rozpočtu verejnej správy a v rámci projektov a dotačných schém, určených na podporu eliminácie a prevencie násilia na ženách. Materiál nepredpokladá vplyvy na podnikateľské prostredie, vplyvy na životné prostredie ani na informatizáciu spoločnosti. Predkladaný materiál predpokladá pozitívne sociálne vplyvy.

Materiál bol predložený do medzirezortného pripomienkového konania. Vznesených bolo 41 pripomienok, z toho 13 pripomienok zaslala verejnosť. Zásadné pripomienky povinne pripomienkujúcich subjektov boli akceptované.

K materiálu boli zaslané 3 hromadné pripomienky verejnosti, jedna s podporou 4 593 osôb, druhá s podporou 194 a tretia písomne odovzdaná spolu s podporovateľmi a podporovateľkami v počte 1835 osôb. Všetky pripomienky verejnosti boli prerokované na rozporových konaniach a väčšina z nich akceptovaná, avšak niektoré rozpory sa nepodarilo odstrániť. Ako zásadný problém sa riešila otázka definovania pojmov násilie na ženách, rodovo podmienené násilie na ženách, samotný pojem rod a rodové stereotypy. Predkladateľ materiálu vychádza z používania týchto pojmov v zmysle predchádzajúcich dokumentov, platnej legislatívy, medzinárodne platných dokumentov, ku ktorým sa zaviazala aj Slovenská republika ako aj primárneho a sekundárneho práva EÚ. Zachovanie týchto východísk národného akčného plánu na prevenciu a elimináciu násilia na ženách na roky 2014 - 2019 odporučil MPSVR SR aj Výbor pre rodovú rovnosť Rady vlády pre ľudské práva, národnostné menšiny a rodovú rovnosť, ktorý na svojom zasadnutí uznesením č. 43 z 21.10.2013 schválil návrh akčného plánu a Národného akčného plánu na prevenciu a elimináciu násilia na ženách na roky 2014 – 2019 a odporučil „MPSVR SR, aby všetky pripomienky, ktoré spochybňujú ľudsko-právny rodový kontext problematiky násilia páchaného na ženách odmietol ako neakceptované a prispel tak k riadnej implementácii ľudských práv žien do praxe“.

Zásadné výhrady v rámci medzirezortného pripomienkového konania boli vznesené aj k ratifikácii Dohovoru RE o predchádzaní násiliu na ženách a domácemu násiliu a o boji proti nemu (Istanbulský dohovor), ktorý 11. mája 2011 v Istanbule podpísala aj Slovenská republika. Uznesením č. 297 zo dňa 4. 5. 2011 vláda SR vyslovila súhlas s podpisom Dohovoru s výhradou ratifikácie.

V rámci rozporového konania s verejnosťou sa nepodarilo odstrániť z celkového počtu 13 pripomienok celkom 2 pripomienky.

Materiál sa predkladá na rokovanie vlády SR s rozporom v rámci hromadných pripomienok verejnosti.